টিয়া চিৰকাৰ

টিয়া চিৰকাৰ (ইংৰাজী: Tiya Sircar; জন্ম: ১৬ মে’, ১৯৮২) এগৰাকী আমেৰিকান অভিনেত্ৰী। তেওঁ বিশেষকৈ দ্য গুড প্লেচ (২০১৬–২০২০) ধাৰাবাহিকত "ৰিয়েল এলিনৰ"/ভিকিৰ চৰিত্ৰত কৰা অভিনয়ৰ বাবে পৰিচিত। ইয়াৰ উপৰি তেওঁ ডিজনী এক্সডি-ৰ ষ্টাৰ ৱাৰ্ছ ৰেবেলছত (২০১৪–২০১৮) চাবিন ৰেনৰ চৰিত্ৰত কণ্ঠদান কৰিছিল, এবিচি-ৰ এলেক্স, ইনক-ত (২০১৮) ৰুণী চুমানৰ চৰিত্ৰত অভিনয় কৰিছিল আৰু দ্য ইণ্টাৰ্ণশ্বিপ (২০১৩) ছবিত সহ-অভিনেত্ৰী হিচাপে কাম কৰিছিল।

প্ৰাৰম্ভিক জীৱন আৰু শিক্ষা

টেক্সাছৰ আৰ্লিংটনত জন্মগ্ৰহণ কৰা আৰু তাতেই ডাঙৰ-দীঘল হোৱা চিৰকাৰ ভাৰতৰ পশ্চিম বংগৰ কলকাতাৰ এহাল বঙালী কলেজীয়া অধ্যাপকৰ কন্যা। তেওঁ সৰু কালৰেপৰা নৃত্য আৰু অভিনয়ৰ শিক্ষা গ্ৰহণ কৰিছিল। তেওঁ ডিট্টো এলিমেণ্টৰী স্কুল আৰু মাৰ্টিন হাইস্কুলত অধ্যয়ন কৰি ২০০০ চনত স্নাতক ডিগ্ৰী লাভ কৰে। ইয়াৰ পিছত তেওঁ টেক্সাছ বিশ্ববিদ্যালয়, অষ্টিনত অধ্যয়ন কৰে আৰু সেই সময়ছোৱাতে তেওঁ বিএলভিডি টেলেণ্ট এজেন্সীত ইণ্টাৰ্নশ্বিপ কৰে, যিখন এজেন্সীয়েই পৰৱৰ্তী সময়ত তেওঁৰ প্ৰথম টেলেণ্ট এজেন্সী হিচাপে কাম কৰে। স্নাতক বৰ্ষৰ আগৰ গ্ৰীষ্মকালত তেওঁ ৰোমত পৰ্যটকৰ পথ-প্ৰদৰ্শক হিচাপে কাম কৰিছিল। চিৰকাৰে ব্যৱসায়/মাৰ্কেটিং বিষয়ত বিবিএ আৰু থিয়েটাৰ এণ্ড ডান্সত স্নাতক ডিগ্ৰী লাভ কৰে। স্নাতক ডিগ্ৰী লাভৰ পিছত তেওঁ ডেলত চেলছ বিভাগত কাম কৰিছিল আৰু তাৰ পিছত অভিনয় কেৰিয়াৰ গঢ়িবলৈ লছ এঞ্জেলছলৈ গুচি যায়।

কৰ্মজীৱন

চিৰকাৰৰ টেলিভিছনত অভিনীত ধাৰাবাহিকসমূহৰ ভিতৰত মাষ্টাৰ অৱ নান, হাউচ, এম.ডি., হান্না মণ্টানা, গ্ৰীক, মুনলাইট, নাম্বাৰ্ছ, প্ৰিভিলেজড, আৰু টাৰ্মিনেটৰ: দ্য ছাৰা কন্নৰ ক্ৰনিকলছ আদি অন্যতম। ইয়াৰ উপৰি তেওঁ দ্য চুইট লাইফ অন ডেক আৰু দ্য গুড প্লেচত কেইবাটাও খণ্ডত অভিনয় কৰিছে। ২০০৮ চনত তেওঁ এপলৰ ৰাষ্ট্ৰীয় বিজ্ঞাপন অভিযানৰ অংশ হিচাপে এগৰাকী "মেক জিনিয়াছ"ৰ চৰিত্ৰত অভিনয় কৰিছিল। তাৰ পিছৰ বছৰত তেওঁ ডিজনীৰ শ্ব’ ফিনিয়াছ এণ্ড ফাৰ্বৰ এটা এনিমেটেড চৰিত্ৰৰ বাবে কণ্ঠদান কৰে। তেওঁ নিউ লাইন চিনেমাৰ ১৭ এগেইন ছবিত "চামান্থা" নামৰ এটা চৰিত্ৰত অভিনয় কৰিছিল— যি আছিল জেক এফ্ৰনে অভিনয় কৰা মুখ্য চৰিত্ৰটোৰ প্ৰতি আকৰ্ষিত এগৰাকী হাইস্কুলীয়া ছাত্ৰী। চিৰকাৰে উল্লেখ কৰিছে যে তেওঁক প্ৰায়ে এনে কিছুমান চৰিত্ৰত অভিনয় কৰিবলৈ দিয়া হয় যাৰ জাতিগত পৰিচয় স্পষ্ট নহয়, কাৰণ তেওঁৰ মতে তেওঁ দেখাত "যথেষ্ট ভাৰতীয়" নহয়।

এনিমেচনৰ ক্ষেত্ৰত চিৰকাৰৰ কণ্ঠ অভিনয়ৰ ভিতৰত কাহিনীচিত্ৰ ৱাকিং উইথ ডাইনোছৰছ থ্ৰীডি আৰু টেলিভিছন ধাৰাবাহিক ষ্টাৰ ৱাৰ্ছ ৰেবেলছ অন্যতম। ২০১৪ চনৰ অক্টোবৰ মাহৰপৰা ডিজনী এক্সডি-ত সম্প্ৰচাৰিত হোৱা এই ধাৰাবাহিকখনত চিৰকাৰে এগৰাকী মেণ্ডালোৰিয়ান গ্ৰাফিটি শিল্পী তথা বিস্ফোৰক বিশেষজ্ঞ চাবিন ৰেনৰ চৰিত্ৰত কণ্ঠদান কৰিছিল।

২০১৪ চনৰ ২৪ মাৰ্চত ঘোষণা কৰা হৈছিল যে চিৰকাৰে চিবিএছ/ফক্সৰ পাইলট ধাৰাবাহিক হাউ আই মেট ইউৰ ড্যাডত অভিনয় কৰিব, যিখন আছিল সফল ধাৰাবাহিক হাউ আই মেট ইউৰ মাদাৰৰ এক স্পিন-অফ; অৱশ্যে চিবিএছে এই প্ৰস্তাৱিত প্ৰকল্পটো গ্ৰহণ নকৰিলে।

২০১৬ চনৰ কমেডী ধাৰাবাহিক দ্য গুড প্লেচত চিৰকাৰে ভিকি নামৰ এক গুৰুত্বপূৰ্ণ চৰিত্ৰত অভিনয় কৰিছিল। ভিকি আছিল এগৰাকী উচ্চাকাংক্ষী দানৱ (যিয়ে মানুহৰ ৰূপ ধৰি থাকে), যিয়ে অভিনয়ৰ প্ৰতি অনুৰাগ গঢ়ি তোলে যেতিয়া তেওঁৰ উচ্চপদস্থ দানৱসকলে তেওঁক বিভিন্ন ছদ্মনাম আৰু কাল্পনিক পৰিস্থিতি ব্যৱহাৰ কৰি নায়ক-নায়িকাসকলক প্ৰতাৰণা কৰিবলৈ নিৰ্দেশ দিয়ে।

২০১৮ চনত চিৰকাৰে এবিচি-ৰ এলেক্স, ইনক-ত জেক ব্ৰাফৰ বিপৰীতে এটা মুখ্য চৰিত্ৰত অভিনয় আৰম্ভ কৰে। অৱশ্যে এটা ছিজনৰ পিছতে এই ধাৰাবাহিকখন বন্ধ কৰা হয়। পৰৱৰ্তী সময়ত ২০১৯ চনত চিৰকাৰে নেটফ্লিক্সৰ চিনেমা গুড চামত মুখ্য চৰিত্ৰত অভিনয় কৰে।

তথ্যসূত্ৰ

বাহ্যিক সংযোগ

শ্ৰেণী:আমেৰিকান অভিনয় শিল্পী
শ্ৰেণী:ভাৰতীয় মূলৰ আমেৰিকান